Boek: Koningin Lear | Maroela Media
Tom Lanoye, vertaal deur Antjie Krog
Koningin Lear is 'n herverbeelding van William Shakespeare se King Lear deur die gevierde Vlaamse skrywer Tom Lanoye.
Elizabeth Lear het met die verloop van tyd haar klein besigheid opgebou tot 'n internasionale sakeryk. Elisabeth kondig aan dat die besigheid tussen haar drie seuns verdeel sal word en sy eis dat haar seuns onder eed hul liefde en trou aan haar verklaar.
Haar jongste en geliefde seun weier en dit ontketen 'n familietwis van reuse-omvang. Dit is 'n verhaal van 'n bejaarde sakevrou wat haar houvas op die werklikheid verloor, wat desperaat probeer om die storm wat om haar losgebars het te hanteer.
'n Epiese verhaal wat skerp kommentaar lewer op 'n hedendaagse sakewêreld waarin integriteit en lojaliteit skaars kommoditeite geword het.
Dié stuk het onlangs op die Klein Karoo Nasionale Kunstefees gedebuteer, met Anna-Mart van der Merwe, Antoinette Kellerman, Neels van Jaarsveld, Rolanda Marais, André Roothman, Wilhelm van der Walt, Edwin van der Walt en Matthew Stuurman.
Tom Lanoye is 'n Belgiese skrywer, digter, joernalis, draaiboekskrywer, vertaler, kritikus en dramaturg. Hy is een van die wyds gelese en mees vereerde skrywers in Nederland en België en tree gereeld by al die groot Europese teaterfeeste op. Hy woon in Antwerpen en Kaapstad. Hy het verskeie pryse vir sy skryfwerk ontvang, waaronder die gesogte Goue Uil-letterkunde en -publiekpryse.
Antjie Krog is 'n wyd bekroonde skrywer, digter, vertaler en joernalis. Sy is sedert 2004 'n buitengewone professor in Lettere en Wysbegeerte aan die Universiteit van die Wes-Kaap.